पानी से बचने के लिए इलेक्ट्रिसिटी पोल पकड़ा था, पुलिस ने केस दर्ज किया
New Delhi Railway Station Electrocution Case - नई दिल्ली रेलवे स्टेशन के बाहर करंट लगने से एक महिला की मौत हो गई। महिला की पहचान प्रीत विहार की रहने वाली साक्षी आहूजा के तौर पर हुई है। उसने पानी से बचने के लिए स्टेशन के बाहर एक बिजली का खंभा पकड़ लिया,
दिल्ली में मानसून एंट्री ले चुका है। शनिवार रात से हो रही बारिश के बीच नई दिल्ली रेलवे स्टेशन के बाहर करंट लगने से एक महिला की मौत हो गई। महिला की पहचान प्रीत विहार की रहने वाली साक्षी आहूजा के तौर पर हुई है।
महिला की बहन और माता-पिता ने संबंधित अथॉरिटीज के खिलाफ शिकायत दर्ज कराई, जिसके आधार पर केस दर्ज किया गया। मीडिया रिपोर्ट्स के मुताबिक, बिजली के खंभे के नीचे नंगी तार दिखाई दीं। माना जा रहा है कि इन्हीं के चलते यह हादसा हुआ है।
महिला ने सड़क पर भरे पानी से बचने के लिए खंभे का सहारा लिया था
यह हादसा नई दिल्ली दिल्ली रेलवे स्टेशन के गेट नंबर एक के पास हुआ। साक्षी रविवार सुबह 5:30 बजे दो महिलाओं और तीन बच्चों के साथ रेलवे स्टेशन पहुंची थी। भारी बारिश के बीच सड़क पर भरे पानी से अपने आप को बचाने के लिए साक्षी ने एक बिजली का खंभा पकड़ लिया, जिससे उसे करंट लग गया।
महिला के पिता बोले- अथॉरिटी की लापरवाही से बेटी की जान गई
महिला के पिता लोकेश कुमार चोपड़ा ने कहा कि हम लोग चंड़ीगढ़ जा रहे थे। मैं पार्किंग एरिया में था, जब मुझे मेरी बेटी की मौत के बारे में पता चला। उसकी मौत संबंधित प्राधिकरण की लापरवाही से हुई है।
पुलिस बोली- घटनास्थल की फोरेंसिक जांच की जा रही है
पुलिस ने बताया कि जब हम स्टेशन पहुंचे तो वहां साक्षी बेहोश पड़ी थी। साक्षी की बहन माधवी चोपड़ा स्टेशन पर मौजूद लोगों के साथ साक्षी को लेकर लेडी हार्डिंग मेडिकल कॉलेज अस्पताल पहुंची, मगर डॉक्टरों ने उसे मृत घोषित कर दिया।
पुलिस ने कहा कि संबंधित प्राधिकरण की लापरवाही को लेकर शिकायत मिली थी, जिसके बाद IPC की धारा 287/304-A में केस दर्ज किया गया। फोरेंसिक साइंस लैबोरेटरी, रोहिणी घटनास्थल का मुआयना कर रही है। घटना की जांच की जा रही है।
ये खबरें भी पढ़ें...
दिल्ली-महाराष्ट्र में 62 साल बाद एक साथ आया मानसून: पंचकुला में कार सहित महिला बही; MP-राजस्थान समेत 23 राज्यों में 4 दिन भारी बारिश
दिल्ली और मुंबई में रविवार सुबह मानसून की एंट्री हो गई है। मौसम विभाग के मुताबिक, 62 साल बाद दोनों जगह एकसाथ मानसून पहुंचा है। इससे पहले 21 जून 1961 को दोनों जगह एक ही दिन मानसून दाखिल हुआ था। अगले दो दिनों में मानसून दिल्ली और मुंबई को कवर कर लेगा। पूरी खबर यहां पढ़ें...
मुंबई में चार मंजिला बिल्डिंग ढही, दो लोगों को बचाया:दो और लोगों के फंसे होने की आशंका, रेस्क्यू ऑपरेशन जारी
मुंबई के घाटकोपर इलाके में रविवार सुबह एक चार मंजिल रहवासी बिल्डिंग का का एक हिस्सा ढह गया। मलबे में फंसे दो लोगों को सुरक्षित बचा लिया गया है। दो और लोगों के फंसे होने की आशंका है।
अग्निशमन विभाग के एक अधिकारी ने बताया कि जिन दो लोगों को बचाया गया है वे बिल्डिंग की तीसरी मंजिल पर रह रहे थे। जबकि दो लोग अभी भी बिल्डिंग की पहली मंजिल पर फंसे हुए हैं। उन्हें बाहर निकालने के प्रयास जारी हैं। पूरी खबर यहां पढ़ें...